

Република Србија

**Г Р А Д Н И Ш**

**Служба за послове**

**Скупштине Града**

 Број: 13 - 188 /2015

 17.12. 2015. године

Н И Ш

**УПРАВА ЗА КОМУНАЛНЕ ДЕЛАТНОСТИ,**

**ЕНЕРГЕТИКУ И САОБРАЋАЈ**

У вези са Вашим дописом број 4890/2015-09 од 16.12.2015. године и захтевом за давање мишљења на Нацрт одлуке о изменама и допуни Одлуке о јавном градском и приградском превозу путника на територији Града Ниша, дајемо следеће:

**М и ш љ е њ е**

 У Нацрту одлуке спорна је одредба члана 2. Нацрта, којим се прописује да Дирекција може да покрене прекршајни поступак.

Законом о прекршајима („Службени гласник РС", бр. 65/2013), чланом 179., прописано је да су овлашћени органи који подносе захтев за покретање прекршајног поступка органи управе, овлашћени инспектори, јавни тужилац и други органи и организације, које врше јавна овлашћења у чију надлежност спада непосредно извршење или надзор над извршењем прописа у којима су прекршаји предвиђени.

Чланом 137. Устава Републике Србије, прописано је да се поједина јавна овлашћења могу законом поверити и предузећима, установама, организацијама и појединцима.

У наведеном случају локално, односно градско јавно комунално предузеће се не би могло подвести ни под један горе наведени орган, односно организацију, па ни предузеће коме је законом поверено јавно овлашћење.

Такође, с обзиром да се ради о јавном комуналном предузећу и комуналној делатности, треба узети у обзир и одредбе Закона о комуналним делатностима којима је прописано вршење инспекцијског надзора над применом Закона и прописа донетих на основу Закона из области комунални делатности.

Да је спорна наведена одредба указује и то што је ЈКП „Дирекција за јавни превоз града Ниша“, затражила мишљење Прекршајног суда у Нишу.

Међутим, мишљење о примени републичких прописа дају, у складу са Законом, надлежна министарства, па сматрамо да је у конкретном случају то надлежност министарства надлежног за послове правосуђа.

Такође, у самом мишљењу Прекршајног суда је наведено да ће: “по ступању на снагу измене Одлуке о јавном градском и приградском превозу путника на територији Града Ниша, садржина исте бити обавезујућа за Прекршајни суд у Нишу“.

Овакво мишљење Прекршајног суда је потпуно разумљиво с обзиром на његову надлежност и то да је у складу са чланом 4. Закона о прекршајима јединица локалне самоуправе надлежна да прописује прекршаје, као и то да је свака одлука обавезујућа док је Уставни суд не прогласи неуставном, односно незаконитом.

Међутим, Прекршајни суд се није изјашњавао о усклађености наведене одредбе са важећим прописима, што је и разумљиво јер за то није надлежан.

Подсећамо још једном да је у прилогу Нацрта одлуке потребно дати и преглед чланова важеће Одлуке који се мењају и допуњују, а у складу са чланом 110. Пословника Скупштине Града Ниша („Службени лист Града Ниша, бр. 100/2008).

Сʹ поштовањем,

 Начелник

Иван Николић с.р.